Ректорхэм я цIэхэр фIащ
Къэбэрдей-Балъкъэр къэрал университетым иджыблагъэ щекIуэкIащ ЩIэныгъэ советымрэ университетым и IэщIагъэлIхэмрэ я зэхуэс. Абы щытепсэлъыхьащ еджапIэ нэхъыщхьэм и ЩIэныгъэ советым щIэуэ хагъэхьэхэм я кандидатурэхэм, апхуэдэуи къыщащтащ гупыр 2016-2019 гъэхэм зэрылэжьэну зэгурыIуэныгъэр.
Щэхуу екIуэкIа IэIэтым кърикIуахэм хэплъэжри, ЩIэныгъэ советым зэдэарэзыуэ хагъэхьащ КъБКъУ-м Социальнэ лэжьыгъэмкIэ, сервисымрэ туризмэмкIэ и институтым щIалэгъуалэм ядэлэжьэнымкIэ и кафедрэм и унафэщI Баразбиев Муслимрэ университе-тым Бухгалтер къэпщытэныгъэмкIэ и управленэм и унафэщI Къалмыкъ Iэсиятрэ.
КъБКъУ-м и тхыдэм увыпIэшхуэ щызыубыд цIыху цIэрыIуэхэм я фэеплъхэр мыкIуэдыжыным хуэунэтIа IуэхуфIхэри къыщаIэтащ ЩIэныгъэ советым и зэхуэсым. Абы хэтхэм унафэ зэращIамкIэ, университетым 1965-1973 гъэхэм и ректору щыта, мэкъумэш щIэныгъэхэм я доктор, профессор КIэрэф Къамболэт Наурыз и къуэм и цIэр фIа- щащ еджапIэ корпус №5-м. КъинэмыщIауэ, КъБКъУ-м 1973-1994 гъэхэм и ректору лэжьа профессор Лъостэн Владимир Чэлимэт и къуэм и цIэр дяпэкIэ зэрихьэнущ еджапIэ корпус №11-м.
Зэхуэсым и утыку къралъхьа адрей Iуэхугъуэхэми унафэ щхьэхуэ тращIыхьащ.
СОГАЛОВЭ Наталье,
КъБКъУ-м и пресс-IэнатIэм и лэжьакIуэ.
